Tironmaya

Tironmaya utawa deepfakes (tembung garba saka 'deep' ateges jumero lan 'fake' ateges tiron ) yaiku citra, video, utawa swara sing wis kabesut utawa kariptayasa (generate) nganggo kacerdhasan gawéyan, piranti birid AI (AI-based), utawa piranti alus pambesut video lan audio. Tironmaya bisa niru rupaning wong asli uga paraga rekan. Teknologi iki kalebu wujud medhia tiron, yaiku medhia sing diripta dening kacerdhasan gawéyan kanthi cara nglumpukaké manèka werna bebakal medhia (media element) dadi wujud medhia anyar.  

Nalika tumindak nggawé konten tiron duduk prakara anyar, tironmaya rada béda amarga piguna machine learning (gegilutan mesin) lan kacerdhasan gawéyan,    kalebu algoritma facial recognition (wewanuhan wadana) lan neural network (jaringan talirasa tiron) kayata variational autoencoders (swapanyandhi manéka), dicekak VAEs uga generatif adversarial networks (jaringan sulaya mangriptayasa) dicekak GAN.   Sulihané, babagan forensik citra nggayuh cara murih bisa ndeteksi citra sing wes dimanipulasi.  Tironmaya marakaké akèh kawigaten amarga bisa piguna kanggo ngripta konten-konten kayata palecehan seksual marang bocah, vidéo porno wong-wong kondhang, revenge porn (pornografi endheman), warta palsu, hoax (liron), bullying (pepoyok), tur artakrénah (financial fraud).    

Para nimpuna wis ngandharaké potènsi tironmaya bisa kanggo mbabar parikandha klèru (disinformasi) lan cinatur gegethingan (ujaran kebencian),  uga bisa mrabawa lumakuné pamilihan umum.  Kanggo nandangi prakara iki, indhustri teknologi parikandha lan pangrèh luhur  mènèhi saran lan tatacara kanggo ndeteksi lan nyandhet pigunané tironmaya. Kajian akademik uga ngangsu kanthi jumero nggolèki lelantaran sing njumurung piguna tironmaya ing jroring (online) samana uga nggayuh tumindak kanggo nyandhet piguna alané.

Saka klangenan biasa nganti klangenan modheren kaya gim, teknologi tironmaya sansaya ora bisa dibédakaké saka kasunyatan,  tur sumadya kanggo kabèh masarakat. Saéngga bisa mrabawa indhustri klangenan medhia.